
Text rozhodnutia
Súd: Krajský súd Bratislava Spisová značka: 1S/38/2015 Identifikačné číslo súdneho spisu: 1015200265 Dátum vydania rozhodnutia: 26. 02. 2015 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2015:1015200265.1 Uznesenie Krajský súd v Bratislave v právnej veci žalobcu: U. T., W. XXXX, XXX XX B., zastúpený: JUDr. Ľubomír Hlbočan, Advokátska kancelária so sídlom Vajnorská 20, 831 03 Bratislava, proti žalovanému: Ústredie práce, sociálnych vecí a rodiny, odbor pomoci v hmotnej núdzi a štátnych sociálnych dávok, Špitálska 8, 812 67 Bratislava, o preskúmanie zákonnosti rozhodnutia a postupu žalovaného č. UPS/ US1/SSVOPHNSSD/SOC/2015/1127 zo dňa 5.1.2015, takto r o z h o d o l : Krajský súd v Bratislave p o s t u p u j e vec Krajskému súdu v Banskej Bystrici. o d ô v o d n e n i e : Žalobou doručenou Krajskému súdu v Bratislave dňa 13.2.2015 sa žalobca domáhal preskúmania rozhodnutia a postupu žalovaného, ktorým je orgán s pôsobnosťou pre celé územie Slovenskej republiky. V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupu orgánov verejnej správy (§ 244 ods. 1 O.s.p.). Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa § 104a ods. 1 O.s.p. súd skúma vecnú príslušnosť prv, než začne konať o veci samej. Podľa § 246a ods. 1 O.s.p. je miestne príslušným súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa (žalobcu). V danom prípade má žalobca bydlisko v B., a preto jeho všeobecným súdom je súd určený podľa § 85 ods. 1 O.s.p., ktorý je v obvode Krajského súdu v Banskej Bystrici. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. V uvedenej veci bolo zistené, že všeobecným súdom žalobcu je súd, ktorý je v obvode Krajského súdu v Banskej Bystrici a keďže ide o preskúmanie rozhodnutia žalovaného - orgánu s pôsobnosťou pre celé územie Slovenskej republiky, miestne príslušným je Krajský súd v Banskej Bystrici, ktorému bude vec postúpená po právoplatnosti tohto uznesenia. Poučenie: Proti tomuto uzneseniu nie je prípustné odvolanie.

